SLOVAKIA: LIITTYMISTÄ VALMISTELEVA KUMPPANUUS (98/C 202/09)

1. JOHDANTO

Euroopan unionista tehdyn sopimuksen O artiklan mukaisesti komissio suositti heinäkuussa 1997 neuvostolle antamassaan lausunnossa, että liittymisneuvottelut olisi aloitettava Slovakian kanssa heti, kun se on edistynyt riittävästi Kööpenhaminassa kokoontuneen Eurooppa-neuvoston määrittelemien edellytysten täyttämisessä. Tämä suositus perustuu lausunnossa olleeseen arviointiin, jonka perusteella komissio katsoo, että Slovakia ei täytä tyydyttävällä tavalla Kööpenhaminassa kokoontuneen Eurooppa-neuvoston vahvistamia edellytyksiä, mutta että Slovakia täyttäisi taloudelliset edellytykset keskipitkällä aikavälillä ja että Slovakia on voimakkaasti sitoutunut ottamaan käyttöön yhteisön säännöstön erityisesti sisämarkkinoiden osalta, vaikkakin edistymistä edellytetään yhteisön säännöstön tehokkaan soveltamisen varmistamiseksi.

Eurooppa-sopimus säilyy Euroopan unionin ja Slovakian välisten suhteiden perustana. Liittymistä valmistelevaa strategiaa kuitenkin vahvistetaan, jotta apua voidaan suunnata kunkin hakijamaan erityisiin tarpeisiin lausunnossa todettujen erityisten ongelmien ratkaisemisen tukemiseksi. Komissio toteaa Agenda 2000 -asiakirjassa: "Vahvistetulla liittymistä valmistelevalla strategialla on kaksi päätavoitetta. Ensimmäisenä tavoitteena on yhdistää unionin tarjoamat eri tukimuodot yksiin puitteisiin osaksi liittymistä valmistelevaa kumppanuutta ja työskennellä näissä puitteissa hakijamaiden kanssa selkeästi määriteltyjen jäsenyyttä valmistelevien ohjelmien pohjalta, joihin sisältyy hakijoiden sitoutuminen erityisesti ensisijaisiin tavoitteisiin ja niiden toteuttamisaikatauluun. Toisena päätavoitteena on perehdyttää hakijamaat unionin politiikkoihin ja menettelytapoihin antamalla niille mahdollisuus osallistua yhteisön ohjelmiin".

Luxemburgissa vuoden 1997 joulukuussa kokoontunut Eurooppa-neuvosto päätti, että liittymistä valmisteleva kumppanuus on olennainen osa vahvistettua liittymistä valmistelevaa strategiaa, ja sillä otetaan käyttöön kaikki hakijamaille suunnattavat apumuodot yksiin puitteisiin yhdistettyinä. Komissio on tehnyt päätöksen tästä liittymistä valmistelevasta kumppanuudesta kuultuaan Slovakiaa ja noudattaen neuvoston vahvistamia periaatteita, ensisijaisia tavoitteita, välivaiheen tavoitteita ja edellytyksiä.

2. TAVOITTEET

Liittymistä valmistelevan kumppanuuden tarkoituksena on luoda yhteinen kehys niille lisätoimia edellyttäville ensisijaisille tavoitteille, jotka mainitaan komission lausunnossa Slovakian hakemuksesta Euroopan unionin jäseneksi. Lisäksi kehykseen on tarkoitus sisällyttää näiden ensisijaisten tavoitteiden täytäntöönpanemisen avustamiseksi Slovakialle myönnettävissä olevat rahavarat sekä kyseiseen apuun liittyvät edellytykset. Liittymistä valmisteleva kumppanuus tarjoaa kehyksen useille politiikan välineille, joita käytetään jäsenyyttä hakeneiden maiden auttamiseksi niiden valmistautuessa jäsenyyteen. Näihin välineisiin kuuluvat muun muassa yhteisön säännöstön käyttöönottoa koskeva kansallinen ohjelma, jonka Slovakian on määrä hyväksyä, sekä talouspolitiikan ensisijaisten tavoitteiden yhteinen arviointi, sopimus järjestäytynyttä rikollisuutta vastaan sekä sisämarkkinoiden yleiset ohjeet. Kukin näistä välineistä on luonteeltaan erilainen, ja niitä valmistellaan ja ne pannaan täytäntöön erityistä menettelyä noudattaen. Ne eivät ole olennainen osa tätä kumppanuutta, mutta niiden ensisijaiset tavoitteet ovat kumppanuuden mukaisia.

3. PERIAATTEET

Kunkin jäsenyyttä hakeneen maan osalta määritetyt keskeisimmät ensisijaiset tavoitteet liittyvät maiden kykyyn täyttää Kööpenhaminassa vahvistetut edellytykset, joiden mukaan jäsenyys edellyttää, että:

- hakijamaassa on vakaat instituutiot, jotka takaavat demokratian, oikeusvaltion, ihmisoikeudet sekä vähemmistöjen kunnioittamisen ja suojelemisen;

- hakijamaassa on toimiva markkinatalous, ja se pystyy selviytymään kilpailun ja markkinavoimien paineista unionissa;

- hakijamaa pystyy vastaamaan jäsenyyden mukanaan tuomista velvoitteista, mukaan lukien poliittisen unionin sekä talous- ja rahaliiton tavoitteiden noudattaminen.

Madridissa kokoontunut Eurooppa-neuvosto korosti hakijamaiden tarvetta mukauttaa hallintorakenteensa yhteisön politiikkojen moitteettoman toiminnan varmistamiseksi liittymisen jälkeen, ja Luxemburgissa kokoontunut Eurooppa-neuvosto korosti, että yhteisön säännöstön saattaminen osaksi kansallista lainsäädäntöä on välttämätöntä, mutta yksinään riittämätöntä; on tarpeen varmistaa, että sitä todella sovelletaan.

4. ENSISIJAISET TAVOITTEET JA VÄLIVAIHEEN TAVOITTEET

Komission lausunnoissa ja niitä koskevassa neuvoston tarkastelussa on tuotu esiin sellaisten toimien laajuus, jotka hakijamaiden on vielä toteutettava tietyillä aloilla valmistautuakseen unioniin liittymiseen. Kyseisissä lausunnoissa ja tarkastelussa katsottiin, että mikään näistä maista ei täytä tällä hetkellä kokonaan kaikkia Kööpenhaminassa vahvistettuja edellytyksiä. Tämä tilanne edellyttää välivaiheen tavoitteiden määrittelemistä ensisijaisille tavoitteille, ja niihin kuhunkin on liityttävä asianomaisten maiden kanssa yhdessä asetetut selkeät tavoitteet. Näiden tavoitteiden saavuttamisesta riippuu hakijamaille myönnettävän avun määrä sekä jo joidenkin maiden kanssa käynnissä olevissa neuvotteluissa edistyminen ja muiden hakijamaiden kanssa käytävien neuvottelujen käynnistäminen. Ensisijaiset tavoitteet ja välivaiheen tavoitteet on jaettu kahteen ryhmään eli lyhyen ja keskipitkän aikavälin tavoitteisiin. Lyhyen aikavälin tavoitteiden valinnassa on perusteena käytetty Slovakian realistisia mahdollisuuksia toteuttaa tavoitteet tai edistyä niiden toteuttamisessa pitkälle vuoden 1998 loppuun mennessä. Koska aika on lyhyt ja ottaen huomioon tavoitteiden saavuttamiseksi tarvittava hallinnollinen toimintavalmius lyhyen aikavälin tavoitteiden lukumäärä on pieni. Keskipitkän aikavälin ensisijaisiksi tavoitteiksi määriteltyjen tavoitteiden toteuttamisen oletetaan vievän yli vuoden, vaikkakin toteuttaminen voi alkaa ja sen olisi alettava jo vuoden 1998 aikana.

Slovakiaa pyydetään laatimaan maaliskuun loppuun mennessä yhteisön säännöstön käyttöönottoa koskeva kansallinen ohjelma, jossa olisi vahvistettava aikataulu näiden ensisijaisten tavoitteiden ja välivaiheen tavoitteiden toteuttamiseksi sekä mainittava mahdollisuuksien ja tarpeen mukaan tarvittavien henkilöstön ja rahavarojen määrä.

Liittymistä valmisteleva kumppanuus merkitsee sitä, että Slovakian on huolehdittava kaikista lausunnossa mainituista asioista, joista esitetään tiivistelmä liitteessä. Yhteisön säännöstön saattaminen osaksi kansallista lainsäädäntöä ei yksinään riitä, vaan on myös tarpeen varmistaa, että sitä todella sovelletaan unionissa voimassa olevien perusteiden mukaisesti. Kaikilla jäljempänä mainituilla aloilla tarvitaan yhteisön säännöstön uskottavaa ja tehokasta voimaansaattamista ja täytäntöönpanoa.

Komission lausunnon ja sitä koskevan neuvoston tarkastelun perusteella Slovakialle on määritetty jäljempänä esitetyt lyhyen ja keskipitkän aikavälin ensisijaiset tavoitteet sekä välivaiheen tavoitteet.

4.1. Lyhyen aikavälin tavoitteet (1998)

- Poliittiset edellytykset: vapaat ja vilpittömät presidentinvaalit sekä kansalliset ja paikalliset vaalit vuonna 1998; opposition tosiasiallisen osallistumisen varmistaminen parlamentaaristen valvontakomiteoiden ja valvontalautakuntien työskentelyyn; vähemmistökielten käyttöä koskevien lakien ja täytäntöönpanotoimenpiteiden antaminen.

- Talouden uudistaminen: keskipitkän aikavälin talouspolitiikan ensisijaisten tavoitteiden määrittäminen ja yhteinen arviointi Eurooppa-sopimuksen yhteydessä; sisäisen ja ulkoisen epätasapainon ratkaisemiseen pyrkivien politiikkojen täytäntöönpano; makrotalouden tasapainon ylläpito; edistyminen rakenteiden uudistamisessa ja yritysten, rahoitus- ja pankkialan sekä energiavaltaisen raskaan teollisuuden yksityistämisessä ja rakennemuutoksessa.

- Institutionaalisten ja hallinnollisten valmiuksien parantaminen: mukaan lukien virkamieslainsäädännön antaminen ja sellaisen julkishallinnon uudistamisstrategian kehittäminen, jossa painotetaan unioniin liittymistä koskevia asioita käsittelevän hallinnon lujittamista; instituutioiden lujittaminen ympäristöalalla; kasviensuojelusta ja eläinlääkinnästä vastaavien hallintojen vahvistaminen erityisesti ulkorajoilla olevilla toimipaikoilla; alue- ja rakennepolitiikan edellyttämien rakenteiden parantamisen aloittaminen.

- Sisämarkkinat: mukaan lukien lainsäädännön yhdenmukaistaminen standardoinnin ja varmentamisen aloilla; valtionapu (edistyminen lainsäädännön antamiseksi); henkinen omaisuus (lainsäädännön yhdenmukaistaminen); julkiset hankinnat (mukaan lukien avoimuus), konkurssimenettelyt; maatalous (eläinlääkintä- ja kasviensuojelualat); standardointi- ja vaatimustenmukaisuuden arviointilaitosten perustaminen.

- Ympäristö: puitelainsäädännön ja horisontaalisen lainsäädännön saattamisen osaksi kansallista lainsäädäntöä jatkaminen, yksityiskohtaisten lähentämisohjelmien ja yksittäisiin toimiin liittyvien täytäntöönpanostrategioiden laatiminen ja täytäntöönpano; näiden ohjelmien ja strategioiden suunnittelu ja täytäntöönpanon aloittaminen.

4.2. Keskipitkän aikavälin tavoitteet

- Poliittiset edellytykset: lisäpyrkimykset perustuslain noudattamisen ja opposition oikeuksien varmistamiseksi; tuomioistuinten riippumattomuuden varmistaminen; demokraattisten instituutioiden toiminnan edistäminen ja lujittaminen; valtiosta riippumattomat järjestöt; riippumattomat tiedotusvälineet (erityisesti radio ja televisio); vähemmistöjen oikeuksia suojaavat politiikat ja instituutiot.

- Talouspolitiikka: talouspolitiikan ensisijaisten tavoitteiden yhteisen arvioinnin säännöllinen tarkastelu Eurooppa-sopimuksen yhteydessä, minkä tavoitteena on Kööpenhaminassa vahvistettujen, unionin jäsenyyttä koskevien edellytysten täyttäminen ja yhteisön säännöstön käyttöönotto talous- ja rahapolitiikan alalla (talouspolitiikan yhteensovittaminen, lähentymisohjelmien esittäminen, liiallisten alijäämien välttäminen); vaikka Slovakian ei oleteta ottavan käyttöön euroa heti unioniin liityttyään, sen odotetaan harjoittavan politiikkaa, jonka tavoitteena on tosiasiallinen lähentyminen unionin taloudellista ja sosiaalista yhteenkuuluvuutta koskevien tavoitteiden mukaisesti sekä nimellinen lähentyminen, joka mahdollistaa lopullisena tavoitteena euron käyttöönoton.

- Institutionaalisten ja hallinnollisten valmiuksien parantaminen: valtion tilintarkastusvirasto; varainhoidon valvonta ja sisäinen tarkastustoiminta; tulli; pankkien ja rahoitusmarkkinoiden valvontaelimet; alueellinen kehittäminen; institutionaaliset rakenteet; talousarviojärjestelmät; tuomioistuinjärjestelmän toiminnan parantaminen ja yhteisön lainsäädäntöä ja sen soveltamista koskevan koulutuksen järjestäminen tuomioistuimille; oikeus- ja sisäasioiden instituutioiden lujittaminen (riittävän ja tarpeeksi koulutetun henkilöstön varmistaminen erityisesti poliisivoimissa, rajavartiostossa, ministeriöissä ja tuomioistuimissa); tulli- ja verohallintojen uudistaminen yhteisön säännöstön soveltamisvalmiuden varmistamiseksi sekä elintarvikevalvonnan hallinnon lujittaminen.

- Sisämarkkinat: mukaan lukien lainsäädännön yhdenmukaistaminen kilpailun (trustien vastainen toiminta, valtionavun valvonta ja avoimuus); välillisen verotuksen; henkisen omaisuuden (voimaan saattaminen); rahoituspalvelujen; tietosuojan aloilla sekä audiovisuaalisella alalla; standardointi- ja vaatimustenmukaisuuden arviointilaitosten toiminnan parantaminen; markkinoiden valvontajärjestelmän perustaminen; teollisuustuotteiden teknisen lainsäädännön yhdenmukaistaminen; yritysten kehittämisen edistäminen, mukaan lukien pienet ja keskisuuret yritykset; yhdenmukaistaminen yhteisön säännöstöön nähden televiestinnän, kuluttajansuojan ja sisäisten energiamarkkinoiden aloilla.

- Oikeus- ja sisäasiat: oikeus- ja sisäasioiden instituutioiden lujittaminen ja kehittäminen edelleen (erityisesti poliisivoimien vastuun ja tuomioistuinten riippumattomuuden varmistamiseksi); tehokkaan rajavalvonnan kehittäminen edelleen; järjestäytyneen rikollisuuden (erityisesti rahanpesu, huumeet ja ihmiskauppa) ja korruption torjunta; viisumikäytännön yhdenmukaistaminen unionin käytännön mukaiseksi; yhdenmukaistamisen päätökseen saattaminen kansainvälisiin yleissopimuksiin nähden; turvapaikka- ja muuttoliikekysymysten käsittelyvalmiuden parantaminen ottaen erityisesti huomioon Schengenin sopimusten määräykset.

- Maatalous: mukaan lukien yhdenmukaistaminen yhteisön maataloussäännöstöön nähden (mukaan lukien eläinlääkintää ja kasviensuojelua koskevat asiat sekä erityisesti ulkorajoilla suoritettavat tarkastukset); huomion kiinnittäminen maatalouden ympäristöasioihin ja biologiseen monimuotoisuuteen; yhteisön maatalouspolitiikan täytäntöönpanovalmiuden kehittäminen erityisesti hallinnon perusjärjestelmien ja hallintorakenteiden osalta maatalouden markkinoiden valvomiseksi sekä rakennetoimenpiteiden ja maaseudun kehittämistoimenpiteiden täytäntöönpanemiseksi; eläinlääkintää ja kasviensuojelua koskevien vaatimusten käyttöönotto ja täytäntöönpano; tiettyjen elintarvikkeiden jalostuslaitosten sekä testaus- ja analysointilaitosten toiminnan parantaminen; maatalouselintarvikealan rakenneuudistus.

- Energia: sellaisen tehokkuuteen ja monipuolisuuteen perustuvan laaja-alaisen pitkän aikavälin energiastrategian täytäntöönpano, jossa otetaan huomioon yhdenmukaisuus yhteisön energialainsäädäntöön nähden ja kyseisen lainsäädännön täytäntöönpano; Mochovcen ydinvoimalan rakentaminen kansainvälisesti hyväksyttyjen turvallisuusperiaatteiden mukaisesti; Bohunicen voimalan sulkemista koskevan realistisen ohjelman täytäntöönpano.

- Liikenne: lisäpyrkimykset yhdenmukaistamisessa yhteisön säännöstöön nähden erityisesti maantiekuljetusten (markkinoille pääsy, turvallisuussäännöt ja verotus) ja rautatiekuljetusten aloilla sekä tarpeelliset, liikenteen infrastruktuuriin suuntautuvat investoinnit Euroopan laajuisten verkkojen laajentamiseksi.

- Työllisyys ja sosiaalikysymykset: sopivien työmarkkinarakenteiden kehittäminen ja työllisyyspolitiikan yhteinen tarkastelu valmistautumiseksi osallistumaan unionin yhteensovittamiseen; työvoima-, työterveys- ja työturvallisuuslainsäädännön yhteensovittaminen sekä täytäntöönpanojärjestelmien kehittäminen; erityisesti työterveyttä ja -turvallisuutta koskevan kehysdirektiivin säännösten antaminen varhaisessa vaiheessa; aktiivisen ja itsenäisen sosiaalisen vuoropuhelun kehittäminen edelleen; sosiaaliturvan kehittäminen edelleen; naisten ja miesten yhtäläisten mahdollisuuksien voimaan saattaminen; aktiivisen ja itsenäisen sosiaalisen vuoropuhelun kehittäminen edelleen; sosiaaliturvan kehittäminen; sitoutuminen saattamaan kansanterveyden vaatimukset unionin vaatimusten mukaisiksi.

- Ympäristö: valvonta- ja täytäntöönpanorakenteiden sekä -valmiuksien kehittäminen; yksittäisiä säädöksiä koskevien lähentämisohjelmien jatkuva suunnittelu ja täytäntöönpano; erityisesti olisi kiinnitettävä huomiota ilma-, vesi- ja jätehuoltoaloihin sekä yhdenmukaiseen teollisuuden saasteiden valvontaan ja riskienhallintaan; ympäristönsuojeluvaatimukset ja kestävän kehityksen tarve on otettava huomioon kansallisia alakohtaisia politiikkoja laadittaessa ja täytäntöönpantaessa.

- Aluepolitiikka ja yhteenkuuluvuus: oikeudellisen, hallinnollisen ja talousarviota koskevan kehyksen käyttöönotto sellaista yhdenmukaista aluepolitiikkaa varten, jonka ansiosta Slovakia voi osallistua unionin rakenneohjelmiin siihen liityttyään.

5. YHTEISÖN TEKNISEN AVUN JA RAHOITUSAVUN TÄRKEIMMÄT VÄLINEET

5.1. Rahavarojen ohjelmointi

Vuosille 1995-1997 myönnetyt Phare-ohjelman määrärahat olivat yhteensä 95 miljoonaa ecua. Edellyttäen, että Phare-ohjelman talousarvio hyväksytään jäljellä olevan ajanjakson osalta, komissio vahvistaa määrärahat vuosille 1998 ja 1999. Slovakiaa voidaan lisäksi tukea vuodelle 1998 suunnitellun ns. catch-up-välineen avulla, jolla voidaan rahoittaa yksityistämiseen, rakenneuudistukseen, ulkomaisten suorien sijoitusten edistämiseen ja korruption torjuntaan liittyviä hankkeita. Rahoitusehdotukset esitetään Phare-ohjelman hallintokomitealle asetuksen (ETY) N:o 3906/89 mukaisesti. Jäsenyyttä hakeneiden maiden osallistumista yhteisrahoitukseen edellytetään järjestelmällisesti kaikissa investointihankkeissa. Komissio toimii Slovakian, EIP:n ja kansainvälisten rahoituslaitosten, erityisesti EBRD:n ja Maailmanpankin, kanssa liittymistä valmisteleviin ensisijaisiin tavoitteisiin liittyvien hankkeiden yhteisrahoituksen helpottamiseksi. Vuodesta 2000 alkaen annettava rahoitusapu sisältää maataloudelle annettavan avun ja rakennevälineen, joilla asetetaan koheesiorahastoa vastaavat toimenpiteet etusijalle. Slovakia saa lisäksi rahoitusta suoraan yhteisön säännöstöön liittyvistä monikansallisista ohjelmista.

Phare-ohjelma on vahvistetun liittymistä valmistelevan strategian tärkein rahoitusväline. Phare-ohjelman ensisijaisena tavoitteena on auttaa Keski- ja Itä-Euroopan maita valmistautumaan unioniin liittymiseen keskittämällä avunanto yhteisön säännöstön käyttöönottoon ja erityisesti liittymistä valmistelevassa kumppanuudessa ja yhteisön säännöstön käyttöönottoa koskevassa kansallisessa ohjelmassa määriteltyihin ensisijaisiin tavoitteisiin. Komissio allekirjoittaa Slovakian kanssa vuosittain rahoituspöytäkirjan, jossa Slovakia sitoutuu täyttämään tässä liittymistä valmistelevassa kumppanuudessa määritellyt eri tavoitteet ja komissio sitoutuu osallistumaan niiden toteuttamisen rahoittamiseen. Yhteisön rahoitusavun ohjelmoinnissa otetaan huomioon ensisijaiset tavoitteet ja yhteisön säännöstön käyttöönottoa koskevan kansallisen ohjelman aikataulu.

Lisäksi rahoitusavun myöntäminen on tiiviisti sidoksissa Slovakian hallituksen yhteisön säännöstön käyttöönottoa koskevassa kansallisessa ohjelmassa tekemien sitoumusten noudattamiseen. Tiettyjä liittymistä valmistelevia toimia voidaan lujittaa jo nyt (esim. instituutioiden rakentamisen tukeminen), mutta muut, kuten esimerkiksi ympäristöön ja ydinturvaan liittyvien yhteisön säännöstön vaatimusten täyttämiseksi suunniteltujen merkittävimpien investointihankkeiden rahoitus on ohjelmoitava viiden tai kuuden vuoden ajanjaksolle.

Phare-apua kanavoidaan vuodesta 1998 alkaen seuraavien toimien avulla:

- Instituutioiden rakentaminen (noin 30 prosenttia), johon sisältyvät demokraattisten instituutioiden, oikeusvaltion, julkishallinnon ja kaikkien julkisista palveluista vastaavien laitosten lujittaminen, jotta voidaan perustaa tarvittavat institutionaaliset ja hallinnolliset rakenteet sekä kouluttaa yhteisön säännöstön soveltamisen edellyttämä henkilöstö. Instituutioiden rakentamisen tukeminen tapahtuu käytännössä muun muassa koulutuksen ja teknisen avun muodossa sekä Slovakian ja jäsenvaltioiden vastaavien laitosten ja hallintojen välisen kummitoiminnan (twinning) avulla. Alussa tämä kummitoiminta keskittyy ensisijaisiin aloihin kuten rahoitukseen, maatalouteen, ympäristöön sekä oikeus- ja sisäasioihin.

- Investointien tukeminen (noin 70 prosenttia), jonka tavoitteena on mahdollistaa tarvittavat investoinnit Slovakian infrastruktuurin mukauttamiseksi yhteisön säännöstön mukaiseksi. Tämä tuki keskittyy i) rakenteellisiin toimiin, johon sisältyvät erityisesti maatalouden rakenneuudistus, alueellinen kehittäminen sekä investoinnit inhimilliseen ja henkiseen pääomaan ja johon voisivat sisältyä Phare-määrärahat tutkimuksen ja teknologisen kehityksen puiteohjelmiin osallistumiseksi, ii) yhteisön vaatimusten noudattamiseen erityisesti ympäristön, maatalouden, teollisuuden, työturvallisuuden ja -terveyden, liikenteen ja televiestinnän aloilla, iii) laaja-alaisen infrastruktuurin (1) yhteisrahoitukseen ja iv) pienten ja keskisuurten yritysten kehittämiseen (2).

5.2. Kansainvälisten rahoituslaitosten tehtävät

Liittymistä valmisteleva kumppanuus antaa uutta voimaa ja uuden keskittymiskohteen Slovakian ja kansainvälisten rahoituslaitosten väliselle yhteistyölle. Liittymistä valmistelevan kumppanuuden yhteydessä käytettäviksi tarjotut avustusvarat toimivat alkupääomana ja katalysaattorina kansainvälisiltä rahoituslaitoksilta saataville kehittämisrahoituksen suuremmille määrille. Komissio kehittää tätä toimintaa yhdessä hakijamaiden, EIP:n ja kansainvälisten rahoituslaitosten, erityisesti EBRD:n ja Maailmanpankin, kanssa liittymistä edeltäviin ensisijaisiin tavoitteisiin liittyvien hankkeiden yhteisrahoituksen helpottamiseksi.

Vuodet 1997-1999 kattavan uuden lainanantovaltuutuksen mukaisesti EIP voi rahoittaa Keski- ja Itä-Euroopan maita 3 520 miljoonalla eculla. Vuoden 1998 alkupuolella EIP:n hallintoneuvoston hyväksymällä liittymistä valmistelevalla välineellä korotetaan tätä määrää 7 miljardiin ecuun. EIP:n lainoja käytetään liittymisprosessin helpottamiseksi kaikilla aloilla, joille EIP myöntää rahoitusta.

6. EDELLYTYKSET

Yhteisön avun edellytyksenä on, että Slovakia noudattaa Eurooppa-sopimuksen mukaisia sitoumuksiaan, jatkaa toimia Kööpenhaminassa vahvistettujen edellytysten täyttämiseksi ja edistyy tämän liittymistä valmistelevan kumppanuuden täytäntöönpanossa. Näiden yleisten edellytysten noudattamatta jättäminen saattaa johtaa neuvoston päätöksen antamiseen rahoitusavun keskeyttämisestä 16. maaliskuuta 1998 annetun asetuksen (EY) N:o 622/98 4 artiklan nojalla.

7. LIITTYMISTÄ VALMISTELEVAN AVUN TÄYTÄNTÖÖNPANO

Slovakialle annettavan rahoitusavun myöntämisen edellytyksenä on Slovakian ehdottamien hankkeiden toteuttamiskelpoisuus, jotta ne voidaan sisällyttää rahoituspöytäkirjaan. Jos hankkeista on järjestettävä tarjouskilpailu, komissio rahoittaa ainoastaan hankkeita, jotka ovat valmiita tarjouskilpailumenettelyyn rahoituspöytäkirjaa allekirjoitettaessa. Lisäksi samaa alaa koskevista aikaisemmista tai jo olemassa olevista sitoumuksista on oltava sovittu kokonaisuudessaan tai niistä on oltava sopimassa parhaillaan. Tehokkaan täytäntöönpanon varmistamiseksi rahoitettavat hankkeet eivät saa olla periaatteessa 2:ta tai 3:a miljoonaa ecua pienempiä erityisesti infrastruktuurihankkeiden tapauksessa. Jos nämä periaatteet johtavat tilanteeseen, jossa Slovakia ei pysty käyttämään sille osoitettua koko ohjeellista määrärahaa, määrärahaa pienennetään asianmukaisesti. Ohjeellisen ja lopullisen määrärahan erotus siirretään horisontaaliseen pieniä ja keskisuuria yrityksiä ja/tai laaja-alaista infrastruktuuria koskevaan välineeseen. Tästä määrästä ei makseta myöhempiä suorituksia.

Slovakian hallitusta pyydetään ottamaan käyttöön täytäntöönpanorakenne, jolla varmistetaan yhdenmukaisuus ja täydentävyys kaikkiin Euroopan unionin rahoitusavun muotoihin ja kansallisiin varoihin nähden. Kansallinen koordinoija vastaa yleisen liittymisprosessin ja yhteisön rahoitusavun ohjelmoinnin välisestä tiiviistä yhteydestä.

Slovakian hallitus perustaa vuoden 1998 aikana (mieluimmin valtiovarainministeriön yhteyteen) kansallisen rahaston investointien edistämistä ja instituutioiden rakentamista varten. Kyseisen rahaston toiminnasta vastaa kansallinen valtuuttava viranomainen. Kansallinen rahasto vastaa keskusyksikkönä, jonka kautta Phare-varat ja muiden yhteisön rahoitusavun muotojen varat ohjataan, näiden varojen hallinnosta hajautetussa täytäntöönpanossa avoimuuden lisäämiseksi ja varojen hajaantumisen vähentämiseksi. Sillä on kokonaisvastuu varojen hallinnosta, mukaan lukien rahoituspöytäkirjan määräysten noudattaminen, ja sillä on velvollisuus antaa selvitys varojen käytöstä komissiolle. Rahasto myös varmistaa rahoituspöytäkirjassa tarkoitettujen kansallisten ja muiden yhteisrahoitukseen sisältyvien varojen liikkuvuuden ja valvoo niitä. Kansallisen rahaston yksityiskohtaisista tehtävistä ja vastuualueista määrätään erillisessä rahoituspöytäkirjassa.

Komissio harjoittaa yhteistyössä Slovakian hallituksen kanssa rahoitusavun täytäntöönpanon hajauttamista edistävää politiikkaa Euroopan yhteisöjen varainhoitoasetuksen, ja erityisesti sen 105 artiklan 3 kohdan mukaisesti, ja edellyttäen että tietyt edellytykset täyttyvät. Tämän tarkoituksena on luoda asetettujen rajojen mukaisesti asteittain komission ja Slovakian välinen suhde, jossa vastuu jaetaan rakennerahastojen täytäntöönpanossa jäsenvaltioiden välillä vallitsevan suhteen periaatteiden mukaisesti.

Tässä yhteydessä komissio voi Slovakian sitä pyytäessä tutkia mahdollisuutta soveltaa Phare-hankkeiden tarjouskilpailu- ja sopimuksentekomenettelyissä kansallisia hankintamenettelyjä erityisesti investointien alalla. Komissio tekee päätöksen asiassa sen tutkittua muun muassa Slovakian hankintalainsäädännön yhdenmukaisuutta yhteisön julkisia hankintoja koskevien sääntöjen ja yhteisön varainhoitoasetuksen perussäännöksiin nähden, mukaan lukien syrjimätön osallistuminen tarjouskilpailuihin ja 118 artiklan säännökset. Komissio päättää kansallisten hankintasääntöjen soveltamisesta tapauskohtaisesti, mikä vahvistetaan erillisellä rahoituspöytäkirjalla.

Ohjelman täytäntöönpanon valvonta tapahtuu yhdessä komission kanssa erillisissä rahoituspöytäkirjoissa vahvistettua menettelyä noudattaen. Phare-ohjelman mukaisen avun täytäntöönpanon tehokkaan valvonnan varmistamiseksi kuhunkin Phare-ohjelmaan sisältyvät määrällisesti ilmaistut fyysiset ja rahoitukselliset tavoitteet, jotka esitetään yksityiskohtaisesti rahoituspöytäkirjassa. Toimien tehokkuuden ja asetettujen tavoitteiden toteutumisen arvioimiseksi kaikille Phare-ohjelmasta rahoitetuille toimille suoritetaan jälkiarviointi.

8. VALVONTA

Liittymistä valmistelevan kumppanuuden täytäntöönpanoa valvotaan Eurooppa-sopimuksen yhteydessä. Valvominen aloitetaan vuonna 1998, ennen kuin komissio antaa neuvostolle ensimmäisen säännöllisin väliajoin annettavan kertomuksensa, jossa arvioidaan Slovakian edistymistä, mukaan lukien liittymistä valmistelevan kumppanuuden täytäntöönpano.

Liittymistä valmistelevan kumppanuuden asianomaisia osa-alueita käsitellään osa-alueesta vastaavassa alakomiteassa. Assosiaatiokomitea käsittelee ensisijaisiin tavoitteisiin ja välivaiheen tavoitteisiin liittyvää yleistä kehitystä, edistymistä ja ongelmia sekä alakomiteoiden sille käsiteltäviksi toimittamia erityisiä kysymyksiä. Assosiaatiokomitea raportoi assosiaationeuvostolle liittymistä valmistelevan kumppanuuden täytäntöönpanosta.

Phare-ohjelman hallintokomitea varmistaa, että rahoituspäätökset ovat liittymistä valmistelevan kumppanuuden mukaisia.

Liittymistä valmistelevaa kumppanuutta muutetaan tarvittaessa 16 päivänä maaliskuuta 1998 annetun asetuksen (EY) N:o 622/98 2 artiklan mukaisesti. Komissio ehdottaa, että tätä kumppanuutta tarkastellaan ennen vuoden 1999 loppua ja säännöllisin väliajoin sen jälkeen. Näissä tarkasteluissa arvioidaan tarvetta tarkentaa välivaiheen tavoitteita sen perusteella, kuinka Slovakia on edistynyt tämän kumppanuuden mukaisesti asetettujen tavoitteiden saavuttamisessa.

(1) Investointihankkeissa Slovakian edellytetään noudattavan täydentävyyden periaatetta osallistumalla vähintään 25 prosentin rahoitusosuudella yhteisesti rahoitettuihin hankkeisiin.

(2) Pieniä ja keskisuuria yrityksiä varten on käytettävissä horisontaalinen väline pienille yrityksille tarkoitettujen investointipääomien puutteen korjaamiseksi.

LIITE

Slovakian on käsiteltävä kaikkia lausunnossa mainittuja asioita. Tässä liitteessä esitetään tiivistelmänomainen luettelo näistä kysymyksistä toimenpidesuosituksina. Ne luetellaan siinä järjestyksessä kuin ne esiintyvät lausunnossa, eikä niitä näin ollen ole asetettu tärkeys- tai kiireellisyysjärjestykseen. Ensisijaiset toimintatavoitteet on kunkin hakijamaan osalta esitetty itse liittymistä valmistelevaan kumppanuuteen sisältyvinä ensisijaisina tavoitteina ja välivaiheen tavoitteina.

1. Poliittiset arviointiperusteet

Vaikka Slovakia on parlamentaarinen demokratia, sen toimielinten toimintaa kuvaa se, että hallitus ei riittävästi kunnioita perustuslailla muille elimille siirrettyjä valtuuksia eikä opposition oikeuksia. Unkarilaisen vähemmistön kohtelua olisi parannettava ja viranomaisten olisi puututtava romaanien tilanteeseen. Lisäponnisteluja tarvitaan vielä sen varmistamiseksi, että perustuslakia noudatetaan ja opposition oikeuksia kunnioitetaan. Lisäponnisteluja tarvitaan myös demokraattisten toimielinten, valtiosta riippumattomien järjestöjen, riippumattomien tiedotusvälineiden (erityisesti television ja radion) ja vähemmistöjen oikeuksia suojelevien instituutioiden ja politiikkojen toiminnan edistämiseksi ja vahvistamiseksi.

2. Taloudelliset arviointiperusteet

Vakaan talouden takaamiseksi makrotalouden politiikkojen on oltava riittävän rajoittavia ja paremmin koordinoituja. Slovakian talouden rakenteellisiin ongelmiin (suuri velkaantumisaste, yritysten ja rahoitusalan rakennemuutoksen hitaus ja ulkomaisten suorien investointien puute) on puututtava ajoissa ja avoimella tavalla. Talouspolitiikkojen on oltava avoimempia ja markkinapohjaisia. Yritysten rakennemuutosta ja ulkomaisia suoria investointeja olisi helpotettava. Rahoitusalaa on vahvistettava ja konkurssimenettelyä ja pääomamarkkinoita koskevaa sääntelyä on kehitettävä. Slovakian hintalaki ja laki yritysten uudistamisesta ovat huomattava käänne pois markkinamekanismeista ja ne olisi tarkistettava.

3. Edellytykset täyttää jäsenyyteen liittyvät velvoitteet

3.1. Rajattomat sisämarkkinat

Neljä vapautta

Yleinen toimintaympäristö - Julkisten hankintojen (erityisesti yleishyödyllisten laitosten ja tarkastelumenettelyjen osalta), teollis- ja tekijänoikeuksien ja tietosuojan aloilla on pyrittävä vahvistamaan lainsäädännön täytäntöönpanoon ja voimassa pitämiseen liittyviä rakenteita.

Tavaroiden vapaa liikkuvuus - Yhtenäistämistä Euroopan unionin järjestelmän kanssa on nopeutettava. Kehyslainsäädäntöä on parannettava ja on luotava riippumattomat standardointia ja vaatimustenmukaisuuden arviointia koskevat infrastruktuurit. On annettava uutta lähestymistapaa koskevat direktiivit. Muiden alakohtaisten direktiivien lähentäminen on tarpeen (erityisesti elintarvikkeiden, moottoriajoneuvojen ja lääkkeiden alalla). Kun alakohtainen lainsäädäntö on saatu täysin yhdenmukaistettua, on perustettava markkinoiden seurantajärjestelmä ja saatettava se täysin toimintakykyiseksi pitkällä aikavälillä.

Palvelujen vapaa liikkuvuus - Lisäponnisteluja tarvitaan lainsäädännön yhtenäistämiseksi vakuutus-, kirjanpito- ja tilintarkastusaloilla. Vaikka huomattavaa edistystä lainsäädännön yhtenäistämisessä on saavutettu yhtiöoikeuden alalla, pankkialalla, arvopaperialalla ja pääoman vapaan liikkuvuuden alalla, lisätoimia tarvitaan kyseisten alojen lainsäädännön yhtenäistämiseksi täysin Euroopan yhteisön sääntöjen ja vaatimusten mukaisiksi.

Henkilöiden vapaa liikkuvuus - Ulkomaalaisia ja ulkomaalaisten työllistämistä koskevaan voimassa olevaan lainsäädäntöön on tehtävä muutoksia, jotta se saataisiin täysin vastaamaan Euroopan unionin periaatteita työntekijöiden vapaasta liikkuvuudesta. Tutkintotodistusten vastavuoroisen tunnustamisen osalta lainsäädännön lisämukautukset ovat tarpeen kyseisen lainsäädännön yhtenäistämiseksi täysin yhteisön säännöstön kanssa. Lisätoimenpiteet ovat välttämättömiä sosiaaliturvajärjestelmien yhteensovittamiseksi tarvittavien lainsäädäntö- ja täytäntöönpanotoimien varmistamiseksi.

Kilpailu

Kilpailulainsäädännön lähentäminen olisi saatettava päätökseen. Valtiontukien alalla tehtävän inventaarion pitäisi koskea kaikkea olemassaolevaa tukea, eli kaikkien tukea myöntävien viranomaisten myöntämää olemassaolevaa tukea, mukaan lukien yritysten uudistamista koskevan lain nojalla myönnetty tuki. Kyseinen inventaario on pidettävä jatkuvasti ajan tasalla yhteisön käytännön mukaisesti. On luotava valtiontukien valvontaa ja myöntämistä sääntelevät kansalliset lainsäädännölliset puitteet. Kaikki olemassaolevat toimenpiteet olisi tarkistettava ja Eurooppa-sopimuksen vastaisia toimia olisi muutettava tai ne olisi kokonaan poistettava. Valtiontukia valvovalla viranomaisella on oltava valtuudet, riittävä ja pätevä henkilöstö, menettelyt ja käytännön välineet kaikkien uusien tukitoimenpiteiden valvomiseksi tehokkaasti ja järjestelmällisesti. Yhteisön säännöstön vastaiset yksinoikeudet ja valtion monopolit on asteittain mukautettava yhteisön säännöksiin ja/tai poistettava.

3.2. Innovaatiot

Yleissivistävä ja ammatillinen koulutus ja nuoriso

Lisäuudistukset ovat tarpeen Slovakian koulutusjärjestelmän laadun parantamiseksi sen kaikilla tasoilla. Ammattikoulutusjärjestelmän jatkuva uudistaminen on tärkeää työvoiman mukauttamiseksi käynnissä olevaan talouden rakennemuutosprosessiin ja sen varmistamiseksi, että vaatimukset ovat Euroopan unionin jäsenvaltioiden vaatimusten mukaisia.

Tutkimus ja teknologinen kehittäminen

Tutkimuksen ja teknologisen kehittämisen oikeudellista ja rahoituksellista kehystä on vahvistettava alan vakauttamiseksi ja tulevaisuuden kehitysnäkymien selventämiseksi.

Televiestintä

Merkittäviä päätöksiä tarvitaan tyydyttävän politiikan vahvistamiseksi ja täytäntöönpanemiseksi televiestintäalalla. Kauaskantoista uutta lainsäädäntöä tarvitaan varmistamaan vastaavuus Euroopan unionin direktiivien kanssa erityisesti asianmukaisen sääntelyviranomaisen luomiseksi. Samalla on huomattava, että yhteisön säännöstössä edellytetään nykyisin, että valtiot varmistavat ajanmukaisten puhelinpalvelujen saatavuuden kaikkialla kohtuulliseen hintaan. Tämän velvollisuuden täyttäminen vaatii huomattavia järjestelmäinvestointeja.

Audiovisuaalinen ala

Slovakian voimassaolevaa audiovisuaalista alaa koskevaa lainsäädäntöä on muutettava erityisesti eurooppalaisen ja itsenäisen tuotannon edistämisen osalta.

3.3. Taloutta ja verotusta koskevat kysymykset

Talous- ja rahaliitto

Keskuspankkia koskeva lainsäädäntö on mukautettava täysin Euroopan yhteisön sääntöihin ja pankkialalla on toteutettava markkinatalouden periaatteiden ja käytäntöjen mukainen rakennemuutos.

Verotus

Erityisiä ponnisteluja tarvitaan arvonlisäveron rakenteen ja ulkomaisiin verovelvollisiin sovellettavan ALV-palautusjärjestelmän osalta. Slovakian valmisteverojärjestelmän huomattavaan poikkeamiseen Euroopan unionin vaatimuksista on puututtava. Valmisteverojen alalla olisi erityistä huomiota kiinnitettävä varastojärjestelmän luomiseen väliaikaisen valmisteverottomuusjärjestelmän mukaisesti kuljetettavia tavaroita varten. Valmisteverojen rakenteet ja määrät on saatettava yhteisön mallin mukaisiksi.

Tilastot

Kysymyksiin avoimuudesta, luottamuksellisuudesta ja tilastotietojen levittämisestä on pyrittävä puuttumaan. Alueellisia sekä kansantalouden tilinpitojärjestelmiä ja yritysrekistereitä on pyrittävä parantamaan. Alueellisessa tilastointijärjestelmässä tarvitaan myös parannuksia maan alueellisen jakautumisen vuoksi.

3.4. Politiikat eri aloilla

Teollisuus

Kilpailukyvyn parantamiseksi tarvitaan lisätoimenpiteitä, joilla edistetään avoimia, kilpailuun perustuvia markkinoita ja Euroopan yhteisön teollisuuspolitiikan muodostavan välineistön omaksumista sekä markkinoiden toiminnan osalta (valmistevaatimukset ja markkinoille pääsy, kauppapolitiikka, valtiontuet ja kilpailupolitiikka) että teollisuuden sopeutumiskykyyn liittyvien toimien osalta (vakaa makrotaloudellinen ympäristö, teknologia, koulutus, jne.). Lisäponnisteluja tarvitaan tiettyjen teollisuudenalojen, erityisesti energiavaltaisten alojen, rakenteen muuttamiseksi.

Maatalous

Yhteisön säännöstöön mukauttamisessa on vielä edistyttävä. Erityisesti on kiinnitettävä huomiota eläinlääkintä- ja kasvinsuojeluvaatimusten täytäntöönpanoon ja voimaansaattamiseen sekä laitosten kunnostukseen yhteisön vaatimusten noudattamiseksi (tämä on erityisen tärkeää tarkastus- ja valvontamenettelyjen osalta unionin ulkorajan suojelemiseksi), hallintorakenteiden vahvistamiseen, jotta taataan yhteisen maatalouspolitiikan välineiden täytäntöönpanoa ja voimaansaattamista varten tarvittava kapasiteetti ja maataloustuotteita jalostavan elintarviketeollisuuden rakenteiden muutoksiin kilpailukyvyn lisäämiseksi.

Energia

Ponnisteluja on lisättävä erityisesti Euroopan yhteisön energialainsäädännön noudattamiseksi. On puututtava erityisesti monopolien (mm. tuonti- ja vientimonopolit) uudelleenjärjestelyyn, pääsyyn verkkoihin, energian hinnoitteluun, hätätilanteisiin varautumiseen (mm. pakollisten öljyvarastojen kokoaminen), valtion tukeen kiinteiden polttoaineiden alalla sekä energiatehokkuusvaatimusten ja polttoaineiden laatustandardien kehittämiseen. Ydinturvallisuus vaatii jatkuvaa erityishuomiota. Olisi kehitettävä asianmukaisia turvallisuusstandardeja ja realistiset ohjelmat olisi toteutettava nopeasti. Ydinjätekysymykseen olisi etsittävä pitkän aikavälin ratkaisuja. Turvallisuudesta vastaavan viranomaisen itsenäisyyttä olisi tuettava.

Liikenne

On pyrittävä varmistamaan maanteiden tavaraliikennettä (erityisesti markkinoille pääsyn, turvallisuussääntöjen ja verotuksen kannalta) ja rautatieliikennettä koskevan lainsäädännön hyväksyminen ja sen tehokas täytäntöönpano. Investointeja Euroopan laajuisiin verkkoihin on helpotettava. Kansallisella tasolla olisi ryhdyttävä kehittämään erityisstrategioita liikenneinfrastruktuurin kehittämisen ja rahoituksen varmistamiseksi. Slovakian hallintorakenteita, joihin kuuluvat valvonnasta vastaavat viranomaiset, olisi lujitettava kaikilla tasoilla.

Pienet ja keskisuuret yritykset

Lainsäädäntöä ja hallintoa on yksinkertaistettava, jotta ne olisivat entistä suotuisammat pk-yritysten kannalta. Tukijärjestelyitä on vahvistettava, verotuskohtelua on parannettava ja pk-yritysten rahoituksen saantia ja mahdollisuuksia päästä uusille markkinoille on kehitettävä.

3.5. Taloudellinen ja sosiaalinen yhteenkuuluvuus

Työllisyys ja sosiaaliset kysymykset

Sosiaalisia uudistuksia on jatkettava, työmarkkinaosapuolten vuoropuhelua on kehitettävä ja terveydenhuoltojärjestelmää parannettava. Euroopan unionin vaatimukset täyttääkseen Slovakian on edistyttävä vielä huomattavasti sellaisilla aloilla kuten työterveys ja -turvallisuus ja työvoimalait. Pyrkimyksiä yhteisön säännöstön täytäntöönpanemiseksi on jatkettava.

Aluepolitiikka ja koheesio

Alueellisten erojen käsittelyä varten olisi otettava käyttöön kattava erillinen politiikka. Slovakian tasavallan hallinnollista kykyä hoitaa integroituja aluekehitysohjelmia on parannettava. Huomattavia ponnisteluja tarvitaan sen varmistamiseksi, että asianmukaiset hallinto- ja talousarviomenettelyt otetaan käyttöön yhteisön sääntöjen soveltamisen ja Euroopan yhteisön rakennepoliittisen tuen tehokkaan käytön helpottamiseksi jäsenyyden saavuttamisen jälkeen.

3.6. Elämänlaatu ja ympäristö

Ympäristö

Yhteisön ympäristösäännöstö on saatettava täysimääräisesti osaksi Slovakian kansallista lainsäädäntöä ja säännösten tosiasiallisessa täytäntöönpanossa on edistyttävä huomattavasti. Slovakian ympäristöalan strategia unioniin liittymistä varten olisi saatava valmiiksi. Erityistä huomiota olisi kiinnitettävä ilmaa, jätteitä ja vettä koskevien kehysdirektiivien sekä ympäristön pilaantumisen ehkäisemisen ja vähentämisen yhtenäistämiseksi annetun direktiivin (IPPC-direktiivi) saattamiseen osaksi kansallista lainsäädäntöä sekä rahoitusstrategioiden vahvistamiseen suuria investointeja vaativien vesi-, ilma- ja jätealojen lainsäädäntöä varten. Huomattavia ponnisteluja vaaditaan ympäristöä koskevan lainsäädännön täytäntöönpanemiseksi ja sen soveltamista koskevien rakenteiden kehittämiseksi. Jatkuvat merkittävät investoinnit ja huomattavat hallinnolliset ponnistelut ovat tarpeen. Yleisön tietoisuutta olisi kannustettava.

Kuluttajansuoja

Lisäponnisteluja tarvitaan täydellisen yhdenmukaisuuden saavuttamiseksi Euroopan yhteisön direktiivien kanssa yleisen tuoteturvallisuuden, hintojen ilmoittamisen ja harhaanjohtavan mainonnan, kulutusluottojen, kohtuuttomien sopimusehtojen, matkapakettien, muualla kuin elinkeinonharjoittajan toimitiloissa tapahtuvan myynnin ja kiinteistöjen osa-aikaisen käyttöoikeuden osalta. On kehitettävä tehokas ja riippumaton kuluttajaliike, jota julkiset viranomaiset tukevat.

3.7. Oikeus- ja sisäasiat

Slovakian lainsäädännössä on edelleen suuria aukkoja. Tuomiovallan riippumattomuus on varmistettava. Uudistuksia on toteutettava erityisesti uusiin itsenäisiin valtioihin kohdistuvan viisumipolitiikan, rajahallinnon, maahanmuuton valvonnan ja rikollisten luovuttamisen osalta. Taistelua järjestäytynyttä rikollisuutta vastaan on vahvistettava huumekaupan, ihmiskaupan sekä aseiden, radioaktiivisten aineiden, varastettujen autojen, valuutan ja taideteosten salakuljetuksen alalla. Laittomaan liiketoimintaan ja rahanpesuun on puututtava. Erityisiä ponnisteluja tarvitaan poliisivoimien luotettavuuden varmistamiseksi ja oikeus- ja sisäasioista vastaavissa hallintoelimissä esiintyvään korruptioon puuttumiseksi tehokkaalla tavalla.

3.8. Ulkosuhteisiin liittyvät politiikat

Kauppa ja kansainväliset taloussuhteet

Slovakian on valmistauduttava soveltamaan liittymisestään alkaen yhteisön tekemiä erilaisia yhteistyö- ja suosituimmuussopimuksia, monen- ja kahdenvälisiä kauppapoliittisia sitoumuksia sekä yhteisön yksipuolisia kaupan puolustuskeinoja. Samalla on kumottava alan kansallinen lainsäädäntö.

Kehitysyhteistyö

Slovakian on valmistauduttava soveltamaan liittymisestään alkaen Lomén yleissopimuksen kauppajärjestelyä AKT-valtioihin ja osallistumaan yhdessä muiden jäsenvaltioiden kanssa Euroopan kehitysrahaston rahoitukseen.

Tulli

Tullilainsäädäntö on saatettava yhdenmukaiseksi yhteisön lainsäädännön kanssa ja organisaatio ja henkilöstön tehtävät on saatettava nykyaikaisen tullihallinnon vaatimuksia vastaaviksi. Toimia on tehostettava niiden atk-järjestelmien käyttöönottamiseksi, joita täysi osallistuminen tulliliiton ja sisämarkkinoiden toimintaan edellyttää. Tulliviranomaisia on erityisesti pyrittävä valmistamaan siihen, että niiden on ryhdyttävä soveltamaan taloudellisesti vaikuttavia tullimenettelyjä, tullisuspensiojärjestelmää ja tariffikiintiöitä ja -kattoja. Strategisessa suunnittelussa on varauduttava vahvistamaan Slovakian tasavallan ja Euroopan unioniin liittymishetkellä kuulumattomien maiden välisellä ulkorajalla sijaitsevia tullitoimipaikkoja.

3.9. Varainhoitoa koskevat kysymykset

Yhteisön politiikkojen täytäntöönpano tyydyttävällä tavalla erityisesti maatalouden ja rakennerahastojen alalla edellyttää julkisten menojen hallinto- ja valvontajärjestelmiä, joihin sisältyvät petoksentorjuntaa koskevat säännökset. Varainhoidon valvonnan ja tilintarkastuksen vahvistamiseksi tarvitaan huomattavia ponnistuksia. Lainsäädäntöjen lähentäminen on lisäksi tarpeen, jotta omien varojen järjestelmä ja siihen liittyvät riittävät kirjanpitoa koskevat säännökset voitaisiin ottaa käyttöön.

4. Hallintojärjestelmän kyky soveltaa yhteisön säännöstöä

Yhteisön säännöstön täytäntöönpanon ja soveltamisen takaamiseksi huomattavia uudistuksia on tehtävä Slovakian hallintorakenteiden vahvistamiseksi lähes kaikilla unionin kannalta merkityksellisillä aloilla. Erityisesti on pyrittävä vahvistamaan viranomaisia, jotka varmistavat sisämarkkinoiden vaatimusten moitteettoman soveltamisen erityisesti standardoinnin ja varmentamisen, teollis- ja tekijänoikeuksien ja julkisten hankintojen osalta. Sääntely- ja valvontaelimiä on vahvistettava valtion tukien, arvopaperi-, vakuutus- ja pankkijärjestelmän, pääomamarkkinoiden, rahanpesun, eläinlääkinnän ja kasvinsuojelun valvonnan, elintarvikehallinnon, ympäristön, liikenneturvallisuuden, televiestinnän, kuluttajansuojan ja työvoimamarkkinoiden aloilla. Joillakin aloilla, kuten tietosuojan ja pääomamarkkinoiden aloilla, tarvitaan riippumattomia viranomaisia. Oikeus- ja sisäasioissa yhteisön säännöstön tehokas hallinto edellyttää poliisivoimien luotettavuuden parantamista, tuomiovallan riippumattomuutta ja toimielinjärjestelmän vahvistamista.

Kaikilla julkishallinnon tasoilla tarvitaan kiireellisesti ammattitaidon parantamista, eettisten normien vahvistamista sekä yhtenäisen ja järjestäytyneen julkishallinnon edistämistä. Kielitaidon tasoa on parannettava huomattavasti, jotta yhteydet Euroopan unionin toimielimiin helpottuisivat ja Euroopan yhdentymiseen liittyvät asiakirjat saataisiin käytettäviksi nykyistä nopeammin ja suoremmin.

Tuomioistuinjärjestelmän voimavaroja ja asiantuntemusta on vahvistettava. Tuomareiden koulutusta on lisättävä erityisesti EU-asioissa.